Rand sink na Moody’s-besluit – praag.co.za — 20 jaar jonk!
Moody’s se afwaartse peiling van die Suid-Afrikaanse ekonomie na gemorsstatus het die rand onder die waterlyn getref. Die nasionale geldeenheid het Maandag deur die R18-per-dollargrens gebreek. Dit het ŉ rekordlaagtepunt van R18-08 teenoor die dollar bereik en hoewel dit daarna ietwat versterk het, het ŉ dollar vir die grootste deel van die dag in die omgewing van R18 gekos.
Dit was die onvermydelike gevolg van beleggers wat die hasepad weg van die rand gekies het omdat die afgradering beteken dat Suid-Afrika van die toonaangewende Wêreldstaatseffekte-indeks (W.G.B.I.) afgeskop gaan word. Die W.G.B.I. is die primêre mark waar regerings staatseffekte verkoop om nasionale skuld te bestuur.
Die noodwendige gevolg is dat dit vir die regering al hoe duurder word om geld te leen om staatskuld mee te diens.
Redes wat Moody’s vir die afgradering aangevoer het, sluit in dat Suid-Afrika se skuld teen 2023 na verwagting 91% van Bruto Nasionale Produk sal bereik. Die agentskap het aangetoon dat dit skepties staan teenoor die ANC se vermoë om fiskale hervormings in werking te stel om die ekonomie weer op dreef te kry. Dus kan daar verwag word dat die rand vir die afsienbare toekoms onder druk sal bly.
Skrywer Gustav VenterGepubliseer op 31 Maart 2020 31 Maart 2020 Kategorieë Nuus, Sake, Suider-AfrikaSleutelwoord afgradering, dollar, Moody's, Rand, USD, ZAR
Vorige Vorige artikel: Brief: Repliek op ‘Janusz Walus langer in tronk as Nelson Mandela’
Volgende Volgende artikel: Kleinhandelreus skort huurbetalings op